ธปท.เผยสินเชื่อไตรมาส2โตน้อย
ธปท.เผยสินเชื่อในระบบแบงก์ไตรมาส 2 ที่ผ่านมาโตที่ 3.3% คาดครึ่งปีหลังจะขยายตัวได้ดีขึ้น ด้านหนี้เสียยังเพิ่มทำให้ภาระกันสำรองหนี้เพิ่มขึ้น ทำให้กำไรสุทธิทั้งระบบลดลง 4.6%
11 ส.ค. 2559

ธปท.เผยสินเชื่อในระบบแบงก์ไตรมาส 2 ที่ผ่านมาโตที่ 3.3% คาดครึ่งปีหลังจะขยายตัวได้ดีขึ้น ด้านหนี้เสียยังเพิ่มทำให้ภาระกันสำรองหนี้เพิ่มขึ้น ทำให้กำไรสุทธิทั้งระบบลดลง 4.6% นายดอน นาครทรรพ ผู้อำนวยการอาวุโส ฝ่ายกลยุทธ์สถาบันการเงิน สายนโยบายสถาบันการเงิน ธนาคารแห่งประเทศไทย กล่าวว่า ความต้องการสินเชื่อที่ยังอ่อนแอภายใต้ภาวะเศรษฐกิจที่ขยายตัวอย่างค่อยเป็นค่อยไป ส่งผลให้สินเชื่อของระบบธนาคารพาณิชย์ในช่วงไตรมาส 2 หรือครึ่งแรกของปีนี้ขยายตัวในระดับต่ำที่ 3.3% จากระยะเดียวกันปีก่อน ซึ่งต่ำในรอบหลายปี อย่างไรก็ดี คาดว่าในครึ่งปีหลังนี้สินเชื่อน่าจะขยายตัวได้ดีขึ้น โดยทั้งปีสินเชื่อน่าจะโตได้ที่ 3-4%
“สินเชื่อในครึ่งปีหลังนี้น่าจะโตได้ดีขึ้นบ้าง โตได้มากสุดน่าจะในช่วงไตรมาส 3 ปีนี้ ส่วนคุณภาพสินเชื่อหรือหนี้ที่ไม่ก่อให้เกิดรายได้หรือเอ็นพีแอลอยู่ที่ 3.74 แสนล้านบาท เพิ่มขึ้นจากไตรมาสก่อน 1.63 หมื่นล้านบาท ส่งผลให้สัดส่วนเอ็นพีแอลที่ยังไม่กันสำรองจาก 2.64% เพิ่มเป็น 2.72% ของสินเชื่อรวม ซึ่งสาเหตุที่เอ็นพีแอลเพิ่มหลักๆมาจากหนี้เสียที่ปรับโครงสร้างหนี้แล้วกลับมาเป็นหนี้เสียอีก (Re – Entry) ขณะที่เอ็นพีแอลใหม่เพิ่มลดลง ซึ่งเอ็นพีแอลในครึ่งปีหลังยังมีแนวโน้มที่จะเพิ่มขึ้นได้” นายดอนกล่าว
นายดอน กล่าวว่า กำไรสุทธิของระบบธนาคารพาณิชย์ในไตรมาส 2 ปีนี้อยู่ที่ 5.09 หมื่นล้านบาท ลดลง 4.6% เมื่อเทียบกับระยะเดียวกันปีก่อน เนื่องจากธนาคารมีการกันสำรองเพิ่มขึ้น เพื่อรองรับคุณภาพสินเชื่อที่อาจด้อยลง ตามการชะลอตัวของเศรษฐกิจ ซึ่งโดยรวมธนาคารพาณิชย์ถือว่ามีเสถียรภาพมาก มีเงินกองทุนต่อสินทรัพย์เสี่ยง (บีไอเอส) สูงที่ 17.5% จากเกณฑ์กำหนดไว้ที่ 8.5% มีสัดส่วนเงินสำรองที่มีต่อเงินสำรองพึงกันอยู่ที่ 161.3% ทำให้สามารถรองรับการขยายตัวของสินเชื่อและสนับสนุนการฟื้นตัวของเศรษฐกิจในระยะต่อไปได้